*КУТБК Раёсатининг 2016 йил \_\_ августдаги*

*\_\_\_\_-сонли қарори билан тасдиқланган илова*

**Тармоқ касаба уюшмалари туман (шаҳар) кенгашлари томонидан ўтказилаётган Жамоатчилик қабулини ўтказиш**

**Тартиби**

**I. Умумий қоидалар**

1. Ушбу Жамоатчилик қабулини ўтказиш (кейинги ўринлардаТартиб деб, номланади) тартиби Ўзбекистон Республикасининг Конституцияси, Меҳнат Кодекси, “Касаба уюшмалари, уларнинг ҳуқуқлари ва фаолиятининг кафолатлари тўғрисида”ги, “Жисмоний ва юридик шахсларнинг мурожаатлари тўғрисида”, “Жамоат бирлашмалари тўғрисида”ги, “Нодавлат нотижорат ташкилотлари тўғрисида”ги, “Нодавлат нотижорат ташкилотлари фаолиятининг кафолатлари тўғрисида”ги, “Меҳнатни муҳофаза қилиш тўғрисида”ги Қонунлари, вилоят касаба уюшмалари ташкилотлари бирлашмаси (кейинги ўринларда Бирлашма деб, номланади) Устави ҳамда Ўзбекистон касаба уюшмалари Федерацияси кенгаши раёсатининг 2015 йил 21 апрелдаги 21-5-сонли қарори билан тасдиқланган “Касаба уюшмалари жисмоний ва юридик шахсларнинг мурожаатларини кўриб чиқиш тартиби тўғрисида” ги Низоми бошқа норматив ва локал ҳужжатлар асосида ишлаб чиқилган бўлиб, тармоқ касаба уюшмалари туман (шаҳар) кенгашлари томонидан ўтказилаётган Жамоатчилик қабулини ўтказиш тартибини белгилайди.

**II. Жамоатчилик қабулларини ўтказишдан кўзланган мақсад**

2. Жамоатчилик қабулининг мақсадлари қуйидагилардан иборат:

давлат органлари ва уларнинг мансабдор шахслари томонидан қонунга риоя қилмаслик ҳолатларини аниқлаш ва кенг жамоатчиликни хабардор қилиш, уларни жамоатчилик ёрдамида бартараф этиш, жамиятда ижтимоий адолат принципини қўллаб-қувватлаш;

фуқароларнинг ҳуқуқлари, эркинликлари ва қонуний манфаатларини таъминлаш соҳасида фуқаролик жамияти институтлари ва давлат органларининг ҳамкорлигини таъминлаш;

фуқароларнинг ҳуқуқлари, эркинликлари ва қонуний манфаатларига риоя этилишини таъминлаш;

давлат органлари ва уларнинг мансабдор шахслари фаолиятида қонунийликни таъминлаш;

жамият манфаатларини ҳимоя қилиш.

**III. Қабулни ўтказиш тартиби.**

3. Таълим, фан ва маданият, Агросаноат мажмуи, Давлат муассасалари ва жамоат хизмати, Истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси туман (шаҳар) кенгашлари ва туман (шаҳар) Тиббиёт бирлашмаларининг бошланғич ташкилотлари раислари ҳар ойнинг охирги шанба куни биргаликда Жамоатчилик қабулини амалга оширишади.

4. Тармоқ касаба уюшмалари туман (шаҳар) кенгашлари раислари томонидан Жамоатчилик қабулини амалга ошириш куни, вақти тўғрисида оммавий ахборот воситалари ва эълонлар орқали эълон чиқарилади.

**IV. Мурожаатларни кўриб чиқиш тартиби**

5. Жамоатчилик қабулида мурожаатларни қабул қилиш, рўйхатга олиш ва кўриб чиқиш учун юбориш шунингдек, унинг кўриб чиқилишини назорат қилиш ҳамда ижроси бўйича ариза муаллифига жзавоб хати тайёрлаш, жўнатиш, амалга оширилган ишлар юзасидан бирлашманинг юридик бўлимига ахборот бериб бориш Таълим, фан ва маданият ходимлари касаба уюшмаси туман (шаҳар) кенгашлари раислари томонидан амалга оширилади.

6. Мурожаатларга “Номенклатура бўйича мурожаат индекси / рўйхатга олиш дафтаридаги тартиб рақами - йил” шаклида қайд рақами берилади.

Такрорий мурожаатлар тегишли дафтарга навбатдаги рақам билан рўйхатга олиниб, биринчи келиб тушган мурожаат бўйича юритилган ҳужжатлар жилдига қўшилади ва бу ҳақида дафтарга тегишли белги киритилади.

Дубликат мурожаатлар тегишли дафтарнинг янги сатрида муқаддам юборилган мурожаатнинг қайд рақами билан қайта рўйхатга олиниб, “дубликат” белгиси қўйилади ва мурожаат бўйича ҳужжатлар жилдига қўшилади.

Мурожаатларни рўйхатга олиш журналида мурожаатнинг тартиб ва қайд рақами, мурожаат қилган жисмоний шахснинг фамилияси, исми ва отасининг исми, унинг яшаш ёки иш жойи, юридик шахснинг номи, унинг манзили (телефон рақами), мурожаатнинг қисқача мазмуни, мурожаат қабул қилинган сана, дубликат ёки мурожаатларнинг такрорийлиги, назоратга олинганлиги тўғрисидаги белги, ижрочи, сана кўрсатилган ҳолда ижро этиш тўғрисидаги белги ва мурожаат юзасидан амалаг оширлган ишлар, яъни ариза муаллифига қайтарилган жавоб санаси кўрсатилади.

Мурожаатларнинг тартиб ва қайд рақамлари ҳар йили йил бошидан янгидан ҳисобланади.

7. Оғзаки мурожаатлар билан келган жисмоний шахслар ва юридик шахсларнинг вакиллари тармоқ касаба уюшмалари туман (шаҳар) кенгашлари раислари томонидан қабул қилинади.

Мурожаат қилувчининг шахсини тасдиқлайдиган ҳужжатлар текширилгандан кейин оғзаки мурожаат рўйхатга олинади.

8. Жисмоний шахслар ва юридик шахсларнинг вакиллари оғзаки мурожаат этишганда, улар томонидан тақдим қилинган ёзма мурожаатлар ҳамда бошқа материаллар қабул қилиниши шарт.

9. Жамоатчилик қабулига келиб тушган мурожаатлар иш юритувга қабул қилиниши, бўйсиниш тартибида қуйи ташкилотга юборилиши ёки тегишлилиги бўйича бошқа ваколатли органга юборилиши мумкин.

10. Мурожаатни тўлиқ, холис ва ўз вақтида кўриб чиқиш учун қўшимча маълумотлар ва материаллар тўплаш зарурияти юзага келган тақдирда мурожаат қилган жисмоний ёки юридик шахсдан, шунингдек ушбу касаба уюшмасининг ваколатлари доирасида — белгиланган тартибда бошқа тегишли органлардан қўшимча ахборот сўраб олиниши мумкин.

11. Кўриб чиқиш натижасига тармоқ касаба уюшмалари туман (шаҳар) кенгашлари раислари томонидан мурожаат важларини қаноатлантириш, тушунтириш бериш, рад этиш ёки кўрмай қолдириш мумкин.

Мурожаатни кўриб чиққан тармоқ касаба уюшмалари туман (шаҳар) кенгашлари раислари мурожаат этувчига кўриб чиқиш натижалари ҳамда қабул қилинган қарор ҳақида мурожаат кўриб чиқилганидан сўнг ёзма ёхуд электрон шаклда 5 кун муддатда хабар қилиши шарт.

Мурожаатга жавоб хатида мурожаатда кўрсатилган ҳар бир масала бўйича важларни рад этувчи ёки тасдиқловчи аниқ асослар (заруратга қараб қонун ҳужжатлари нормаларига ҳаволалар) бўлиши керак.

Мурожаатларга жавоб хати мумкин қадар, мурожаат этилган тилда баён қилинади ва мурожаат муаллифини қабул қилган тармоқ касаба уюшмаси туман (шаҳар) кенгаши раиси томонидан имзоланади.

12. Жисмоний ёки юридик шахслар жамоа бўлиб мурожаат қилган тақдирда, уларнинг мурожаатлари мазкур Тартиб талабларига мувофиқ кўриб чиқилади. Бунда мурожаатга жавоб мурожаат қилганларнинг рўйхатида биринчи кўрсатилган шахсга ёки уларнинг талабига кўра, бошқа шахсга юборилади.

13. Мурожаат, унда кўтарилган барча масалалар кўриб чиқилган ва мурожаат қилувчига тегишли жавоб юборилган тақдирда кўриб чиқилган ҳисобланади.

Мурожаат қилувчига жавоб юборилган кун мурожаатни кўриб чиқиш тугалланган кун ҳисобланади, бу ҳақда Таълим, фан ва маданият ходимлари касаба уюшмаси туман (шаҳар) кенгашлари раислари рўйхатга олиш журналига белги қўяди.

Оралиқ жавоблар берилган ва тўлиқ кўриб чиқилмаган мурожаатлар ижродан ёки назоратдан олинмайди.

14. Агар мурожаатни кўриб чиқиш жараёнида мурожаатнинг дубликати келиб тушса, ушбу мурожаат аввал тушган мурожаат билан биргаликда кўриб чиқилади ҳамда натижаси бўйича ягона жавоб берилади.

Агар мурожаатнинг дубликати мурожаат кўриб чиқилган ва жавоб юборилгандан кейин келиб тушса, у ҳолда мурожаат қилувчи бу ҳақда ёзма равишда хабардор қилинади.

**V. Мурожаатлар кўриб чиқилишини назорат қилиш.   
Мурожаатларни умумлаштириш ва таҳлил қилиш**

15. Таълим, фан ва маданият ходимлари касаба уюшмаси туман (шаҳар) кенгашлари раислари мурожаатлар кўриб чиқилишини доимий назорат қилади ва унинг мониторингини олиб боради, уларнинг ўз вақтида ва зарур тарзда кўриб чиқилишини таъминлаш чора-тадбирларини кўради.

Мурожаатлар юзасидан ҳисоботлар Таълим, фан ва маданият ходимлари касаба уюшмаси туман (шаҳар) кенгаш раислари Жамоатчилик қабули ўтказилган кундан сўнг бир кун ичида Бирлашма кенгашининг юридик бўлимига ушбу тартибнинг 1-иловасига мувофиқ шакл бўйича тақдим этилади.

Ҳисобот ва статистик маълумотларни ўз вақтида умумлаштириш ва тақдим этиш, шунингдек, маълумотларнинг ҳаққонийлиги учун тармоқ касаба уюшмалари туман (шаҳар) кенгаш раислари шахсан масъулдирлар.

**1-Илова**

**Тармоқ касаба уюшмалари \_\_\_\_\_\_\_\_\_\_\_\_\_\_\_\_\_\_\_\_\_\_ туман (шаҳар) кенгашларида ташкил этилган Жамоатчилик қабули марказида ўтказилган қабулда рўйхатга олинган мурожаатлар кўриб чиқилиши юзасидан ҳисобот**

|  |  |  |  |  |  |
| --- | --- | --- | --- | --- | --- |
| **Т/р** | **Мурожаатчининг Ф.И.Ш, яшаш манзили, телефон рақами** | **Тармоқ соҳа** | **Мурожаат шакли** | **Мурожаат мазмуни** | **Мурожаатни кўриб чиқиш натижаси** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Тармоқ касаба уюшмалари \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_туман (шаҳар)

кенгашлари раислари \_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_